Carl Otto Løvenskiold

Lommedalsveien 174

1353 BÆRUMS VERK

|  |  |  |  |  |
| --- | --- | --- | --- | --- |
| Saksbehandler / telefon Lisbet Hougaard Baklid / | Vår referanse: 24/7568-4 | Deres referanse: |  | Dato: 19.02.2025 |

Svar på søknad hogst i marka - gnr 15 bnr 1 - Oslo  
Felt 317451 - 319446 - 317451-2

**Saksopplysninger og områdebeskrivelse**

Det er meldt om hogst i bestandene 317451 - 319446 - 317451-2 på gnr 67 bnr 1 med hovednummer gnr. 15 bnr. 1 i Oslo kommune. Grunneier er Carl Otto Løvenskiold, og driften administreres av Løvenskiold Skog AS. Bestandene ligger nord i Oslo kommune ved innsjøen Store Sandungen. Hogsten befinner seg i Nordmarka som er innenfor virkeområdet for Markaforskriften.

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Bestand**  317451  319446  317451-2 | |  | | --- | | **TiltaksID i kart** | |  | |  | | 9639 | |  |   9640  9641 | **Bonitet**  G17  G14  G17 | **Alder (år)**  70  100  70 | **Hogstkl.**  4  5  4 | **Areal (daa)**  23  7  30 | **Hogstform**  Flatehogst  Flatehogst  Flatehogst |

Det er søkt om flatehogst fordelt på tre flater med uttak på hhv. 600, 250 og 1000 m3, totalt 1850 m3. Utkjøring av tømmer og velteplass antas å bli mot Nordmarksveien.

Skogen som skal avvirkes består hovedsakelig av gran med innslag av bjørk. De to største bestandene oppgis å være ensjiktet og noe vindutsatt. Bestand 317451-2 oppgis i tillegg å være oppkvistet. Bestand 319446 oppgis å være et restbestand.

Oppgitt foryngelsesmetode er planting i bestand 317451 og 319446 og naturlig foryngelse og planting i bestand 317451-2.

**Viktige hensyn**

*Markaforskriften*

Markaforskriften er hjemlet i skogbruksloven, og pålegger den enkelte skogeier å bevare og videreutvikle Markas verdier gjennom et bærekraftig skogbruk med en variert og stedstilpasset skogbehandling. Forskriften har som formål å sikre at skogsdriften innenfor Marka bidrar til å bevare og videreutvikle områdets kvaliteter knyttet til friluftsliv, naturmiljø, landskap og kulturminner. Videre setter forskriften krav om søkeplikt på foryngelseshogster, og den gir kommunen anledning til å sette føringer for utførelsen av hogstene for å sikre at forskriftens intensjoner og bestemmelser ivaretas.

*Naturmangfoldloven*

Prinsippene i naturmangfoldloven (nml) §§ 8 - 12 skal legges til grunn som retningslinjer

ved utøving av offentlig myndighet, og vurderingen skal fremgå av beslutningen, jf. nml §7.Loven skal sikre en bærekraftig og langsiktig utnyttelse av naturressursene, og gir blant annet retningslinjer for utøvelse av offentlig myndighet.

**Vurdering**

*Friluftsliv*

Kartinnsynsløsningen ut.no viser at det ikke er merkede stier i bestandene. Skiforeningens løypekart viser ingen preparerte skiløyper i bestandene eller nær dem. I Naturbase er Nordmarksveien langs Sandungen til og fra Kikut beskrevet som svært viktig friluftsområde, spesielt viktig som ferdselsåre for sykling fra ulike geografiske utgangspunkt i og utenfor kommunen. Det er også teltplasser langs vannet. Områdene rundt Store Sandungen er beskrevet som viktig eller svært viktig friluftslivsområde.

Det er viktig å skilte i begge retninger av lunneplass om fare ved klatring på tømmerlunne, og det skal settes opp skilt før hogsten om skogsdrift / hogst nord og sør for feltene på skogsbilveien og ved utkjørsel av driftsvei på skogsbilveien. Vi anbefaler drift i vinterhalvåret for å ta hensyn til friluftslivsinteressene.

Kommunen vurderer at hensyn regulert av gjeldende regelverk og vilkår i dette vedtaket, vil sikre at hogsten ikke vil være til ytterligere hinder for friluftslivet.

*Landskap*

Jf. markaforskriften § 3 skal størrelsen på foryngelsesflater tilpasses landskapets former og linjer, samtidig som flatekantene skal sikres i rimelig grad. Hogstflater i denne delen av marka skal ikke overstige 30 daa, jf. forskriftens §3. De to feltene 317451 og 319446 grenser til hverandre adskilt av en vei. Hogstene er meldt inn som flatehogst og vil ikke overstige arealbegrensningen i området. Det er ikke hogstflater med hogst <10 år siden som grenser til de omsøkte flatene.

De to største feltene ligger langs Store Sandungen mellom innsjøen og skogsbilveien langs vannet. Det minste feltet ligger på andre siden av nevnte skogsbilvei. Feltene heller mot vest og ligger på 391-425 m.o.h. Feltene vil derfor være svært eksponert ved vannet og skogsbilveien. Det er en stor andel av skogen på østsiden av Sandungen som er hogstklasse 1 og 2. Kommunen vurderer derfor at det vil være hensiktsmessig å etablere en kantsone av lauvskog som bjørk, rogn og selje langs innsjøen for å beholde /skape et mer variert og naturlig landskapsbilde langs sjøen. Kantsone opptil 10 meter må derfor bevares, evt. etableres, og lauvtrær må der prioriteres. Vi anbefaler også å bevare noen trær langs skogsbilveien for å skape et mer variert skogbilde.

For felter med omsøkt flatehogst skal det settes igjen livsløpstrær så spredd utover flaten som mulig, og disse bør være blant de eldste trærne i bestandene med god stabilitet mot vind. På felter med flatehogst i ensjiktet skog kan opptil 50 % av livsløpstrærne bli kappet og stå igjen som høystubbe minimum 3 meter over bakken. Slike høystubber skal ha diameter minimum 20 cm i brysthøyde. Stående, døde trær kan inngå i de nevnte 50%. Livsløpstrær, menneskeskapte høystubber, døde trær og gjenstående levende trær vil bryte opp landskapsvirkningen av hogstflater og skape grunnlag for mer variasjon og større naturmangfold. Gjenvekst og virke av liten økonomisk verdi må bevares i bestandene av samme grunner.

*Kulturminner*

Ifølge søk i Naturbase, med Riksantikvarens utvalgskriterie "Kulturminner", "SEFRAK" og "Freda bygninger" er det ingen kartfestede kulturminner innenfor det omsøkte området. Ved funn av ikke-kartfestede kulturminner skal Byantikvaren varsles, og arbeidet stanses midlertidig i påvente av godkjenning fra kulturminnemyndigheten.

*Markfuktighet og bekker*

Ved søk i Kilden er det funnet fuktige drog med fuktighet i dybde 0-25 cm. Det er viktig å unngå hogst i sump og myr for å unngå kjøreskader. Årssikre vannveier og fuktige drog skal derfor krysses minst mulig i driften. Kommunen anbefaler at vannvei krysses maksimum ett punkt om det avvirkes på barmark eller lite snø/mangel på tele. For driftsvei over bekk skal midlertidig bru eller annen midlertidig overgang bygges. For driftsvei over større bekk skal midlertidig bru uansett bygges. Merkostnaden for en midlertidig bru bygget på stedet, kan dekkes av skogfond med inntil kr. 5000,-.

*Andre relevante forhold*

Kommunen anmoder om å utvise forsiktighet med hogst i hekketiden (normalt mai-juni), og ved enhver aktivitet skal unødig skade på reir unngås. Rovfuglreir skal uansett skånes. Vi anbefaler derfor hogst på annen tid av året.

En mer flersjiktet skog vil være mer motstandsdyktig mot konsekvensene av klimaendringene, herunder sommertørke. Videre er furu mer tørketolerant enn gran. Vi anbefaler derfor at furu settes igjen på midlere og lavere boniteter.

*Vurdering etter Naturmangfoldloven*

Hogstsøknaden med vilkår er vurdert etter Naturmangfoldloven (nml) §§ 8 – 12:

Kunnskapsgrunnlaget (§8 i nml) bygger på søk i Naturbase, Artsdatabankens Artskart og Oslo kommunes Naturkart der følgende utvalgskriterier satt:

1. Rødlistearter, jf. Norsk Rødliste 2021
2. Naturbase (Mdir): Arter av stor og særlig stor forvaltningsinteresse, naturvernområder, naturtyper og utvalgte naturtyper

Det er ingen funn i Naturbase, Artskart eller Oslo kommunes Naturkart av truede arter, naturtyper eller naturvernområder i feltene. Fiskeørn, *Pandion haliaetus*,status VU Sårbar, er observert ifølge Artskart år om annet i Store Sandungen og omgivelsene rundt.

Funn i Naturbase viser at innsjøene Store og Vesle Sandungen, areal 3746 dekar, er en naturtype av lokal verdi. Den er bl.a. beskrevet som en av 55 storørretlokaliteter i Norge, og det er nevnt at det er viktig å sikre at viktige gyte- og oppvekstområder ikke får redusert vannføring og/eller at vandringsveier blir blokkert. Kommunen vurdere derfor at en kantsone med lauvtrær, evt. selje, langs innsjøen, vil være gunstig for fisk og andre arter i Sandungen.

Kommunen vurderer at kravet til kunnskapsgrunnlag er tilstrekkelig for beslutning, jf. lovens §8. Videre skal tas generelle og spesielle hensyn som beskrevet i vedtaket og generelt i tråd med skogbruksloven med tilhørende forskrifter, som ivaretar føre-var-prinsippet etter §9 i nml. Hensynet til samlet belastning for økosystemene etter §10 i nml anses tilstrekkelig ivaretatt og er vurdert som grunnlag for vedtaket. Det er søker som skal ta kostnaden ved miljøforringelse og ved hensyn for å begrense skader på naturmangfold (§ 11) gjennom miljøforsvarlige teknikker og driftsmetoder (§ 12).

**Landbrukssjefens vedtak**

Det vises til saksutredning og dokumenter i saken. I medhold av markaforskriftens § 3 godkjennes for 2 år hogst som omsøkt for flater i bestandene 317451 - 319446 - 317451-2 på gnr. 67 bnr. 1 med hovednummer gnr. 15 bnr. 1 i Oslo kommune med følgende vilkår:

* Bjørk, rogn og selje skal i stor grad bevares.
* Gjenvekst skal bevares.
* Virke av liten økonomisk verdi skal bevares.
* Livsløpstrær skal gjensettes jevnt i bestandet. I ensjiktet bestand kan opptil 50% av dem med diameter minimum 20 cm i brysthøyde kappes til 3,0 meter høye høystubber. Stående, døde trær kan være en del av de nevnte 50 %.
* Det skal bevares og etableres kantsone mot vannet, minimum 10 meter. Dersom det ikke er kantsone i dag som kan bevares ut fra vindstabilitet, skal bjørk plantes i en sone på 10 meter langs vannet senest 1 år etter hogst.
* Drift skal legges opp slik at driftsvei i terreng krysses minimalt over fuktige drog. Ved kryssing av bekk skal det bygges midlertidig bru.
* Skogsbilveien skal ryddes for hogstavfall før avslutning av drift.
* Terrengskader som følge av driften, skal utbedres ved avslutning av driften.
* Det skal skiltes i begge ender av lunneplass med informasjon om fare ved klatring på tømmerlunner. Ved driftsvei der den fører inn på skogsbilvei skal det skiltes om drift, og det skal skiltes før drift starter.
* Det forutsettes at tømmer bringes fram til Nordmarksveien, og det skal tas hensyn til allmennheten ved utkjøring på denne.

**Klageadgang**

Dette vedtaket er et enkeltvedtak og kan påklages etter forvaltningslovens § 28. Frist for klage er satt til tre uker etter mottakelse av dette brevet. Klage skal være skriftlig, beskrive de konkrete ønsker om endringer, være underskrevet og adressert til Statsforvalteren i Østfold, Buskerud, Oslo og Akershus. Klagen skal sendes til Regionkontor Landbruk. Vi anmoder om at referansenummer påføres klagen.

Med hilsen

Regionkontor landbruk

|  |  |
| --- | --- |
| Knut Samseth | Lisbet Hougaard Baklid |
| landbrukssjef | rådgiver |

Dette dokumentet er elektronisk godkjent og sendes uten signatur.

| Vedlegg: |
| --- |
| Søknad hogst i marka - gnr 15 bnr 1 - Oslo |
| Kart hogstmelding 9639 |
| Kart hogstmelding 9640 |
| Kart hogstmelding 9641 |

| Kopi til: |  |  |  |
| --- | --- | --- | --- |
| Naturvernforbundet I Oslo Og Akershus | Sognsveien 231 | 0863 | Oslo |
| Oslo Kommune Bymiljøetaten | Postboks 636 Løren | 0507 | Oslo |
| Oslo Og Omland Friluftsråd | Storgata 28A | 0184 | Oslo |